Fl-okkażjoni tal-Jum Ewropew u Dinji kontra l-Piena tal-Mewt, il-Kunsill tal-Ewropa u l-Unjoni Ewropea (UE) itennu l-oppożizzjoni qawwija tagħhom għall-piena kapitali fiċ-ċirkostanzi kollha u għall-każijiet kollha. Il-piena tal-mewt hija insult għad-dinjità tal-bniedem. Din tikkostitwixxi trattament krudili, inuman u degradanti u tmur kontra d-dritt għall-ħajja. Il-piena tal-mewt m'għandha ebda effett ta' deterrent stabbilit u tagħmel mod li l-iżbalji ġudizzjarji jkunu irriversibbli. L-Istati Membri kollha tal-UE u tal-Kunsill tal-Ewropa abolixxew il-piena tal-mewt. L-abolizzjoni fil-liġi u fil-prattika hija prekondizzjoni għas-sħubija fil-Kunsill tal-Ewropa u l-projbizzjoni assoluta tal-piena tal-mewt fiċ-ċirkostanzi kollha hija stabbilita kemm fil-Protokolli Nru 6 u Nru 13 tal-Konvenzjoni Ewropea dwar id-Drittijiet tal-Bniedem kif ukoll fil-Karta tad-Drittijiet Fundamentali tal-UE. Aħna nappellaw lil dawk l-istati Ewropej li għadhom ma rratifikawhomx biex jagħmlu dan. Aħna ntennu wkoll l-appell tagħna lill-awtoritajiet fil-Belarussja, l-uniku pajjiż fil-kontinent Ewropew li għadu juża l-piena tal-mewt, biex jintroduċu moratorju bħala pass deċiżiv lejn l-allinjament tal-pajjiż mal-istandards pan-Ewropej. Fuq livell globali, il-Kunsill tal-Ewropa u l-UE ser ikomplu jaħdmu lejn l-abolizzjoni tal-piena tal-mewt. Aħna ser nappoġġaw ir-Riżoluzzjoni li ser titressaq mill-Assemblea Ġenerali tan-NU dwar moratorju fuq l-użu tal-piena tal-mewt u l-UE u l-Belġju ser jospitaw is-Seba' Kungress Dinji Kontra l-Piena tal-Mewt fi Brussell fl-aħħar ta' Frar 2019. Sakemm jiġi introdott il-moratorju, il-Kunsill tal-Ewropa u l-UE jħeġġu lil dawk il-pajjiżi li għadhom japplikaw il-piena tal-mewt biex ibiddlu kwalunkwe sentenza għall-mewt li fadal f'sentenza ta' ħabs u, fi kwalunkwe każ, biex jiżguraw li l-kondizzjonijiet ta' detenzjoni jirrispettaw id-dinjità tal-bniedem. F'konformità mad-dritt internazzjonali, dawk il-pajjiżi m'għandhomx iwettqu eżekuzzjonijiet fuq persuni minorenni, nisa tqal jew fuq persuni b'mard mentali jew diżabbiltajiet intellettwali. Barra minn hekk, ma jistax jiġi ġġustifikat l-użu tal-piena tal-mewt fuq persuni kkundannati għal reati ekonomiċi, fuq persuni li huma nfushom kienu vittmi ta' reati serji bħal stupru fiż-żwieġ u li l-atti tagħhom - immotivati minn difiża personali ġenwina - jirriżultaw fil-mewt inċidentali ta' persuna oħra. L-istati membri għandhom iżommu lura milli jappoġġaw, permezz ta' assistenza legali reċiproka jew forom oħra ta' kooperazzjoni, il-politiki marbuta mad-droga ta' pajjiżi fejn reati tad-droga jistgħu jiġu sanzjonati bil-piena tal-mewt. L-istati membri għandhom ikomplu jieħdu miżuri effettivi biex jipprevjenu l-involviment tagħhom, anke jekk indirett, fl-użu tal-piena tal-mewt minn pajjiżi terzi, bħal bl-adozzjoni ta' miżuri li jipprevjenu l-kummerċ f'oġġetti li jistgħu sussegwentement jintużaw biex jitwettqu eżekuzzjonijiet. F'dan il-kuntest, il-Kunsill tal-Ewropa u l-UE ser ikomplu jippromwovu l-"Alleanza Globali biex jintemm il-kummerċ f'oġġetti li jintużaw għall-piena kapitali u t-tortura". Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u l-kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u l-Georgia jallinjaw ruħhom ma' din id-dikjarazzjoni. *L-Eks-Repubblika Jugoslava tal-Maċedonja, il-Montenegro, is-Serbja u l-Albanija jibqgħu jagħmlu parti mill-Proċess ta' Stabbilizzazzjoni u ta' Assoċjazzjoni.